               EUROPOS KOMISIJA
            Briuselis, 2022 04 06
            COM(2022) 164 final
            2022/0107(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Jordanijos Hašimitų Karalystės asociaciją, dėl ES ir Jordanijos partnerystės prioritetų priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Sąjungos vardu ES ir Jordanijos asociacijos taryboje dėl numatomo 2021–2027 m. ES ir Jordanijos partnerystės prioritetų priėmimo.

               2.Pasiūlymo aplinkybės

               2.1.Europos ir Viduržemio jūros regiono šalių susitarimas

               Europos ir Viduržemio jūros regiono šalių susitarimas (Asociacijos susitarimas) buvo pasirašytas 1997 m. lapkričio 24 d. Briuselyje ir įsigaliojo 2002 m. gegužės 1 d. (toliau – Susitarimas). Jis yra ES ir Jordanijos dvišalių santykių teisinis pagrindas.

               Susitarimu siekiama:

               –suteikti politiniam dialogui tinkamą pagrindą ir taip sudaryti sąlygas Šalims plėtoti glaudžius politinius santykius;

               –sudaryti sąlygas vis labiau liberalizuoti prekybą prekėmis, paslaugomis ir kapitalu;

               –skatinti Šalių subalansuotų ekonominių ir socialinių ryšių plėtrą dialogo ir bendradarbiavimo pagrindu;

               –gerinti gyvenimo ir darbo sąlygas ir didinti našumą bei finansinį stabilumą;

               –skatinti regionų bendradarbiavimą, siekiant stiprinti taikų sambūvį ir didinti ekonominį bei politinį stabilumą;

               –skatinti bendradarbiavimą kitose abipusio intereso srityse.

               2.2.ES ir Jordanijos asociacijos taryba

               ES ir Jordanijos asociacijos taryba įkurta 1997 m. lapkričio 24 d. pasirašytu ir 2002 m. gegužės 1 d. įsigaliojusiu Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Jordanijos Hašimitų Karalystės asociaciją
                  1
                (89 straipsnis).

               Asociacijos taryba turi įgaliojimus priimti sprendimus Susitarimo tikslams įgyvendinti jame numatytais atvejais. Sprendimai Šalims yra privalomi. Pagal darbo tvarkos taisykles Asociacijos tarybai pakaitomis kas 12 mėnesių pirmininkauja ES ir Jordanija. Asociacijos taryba reguliariai posėdžiauja kartą per metus ministrų lygiu.

               2.3.Numatomas ES ir Jordanijos asociacijos tarybos aktas

               XIV posėdyje ES ir Jordanijos asociacijos taryba turi priimti sprendimą dėl 2021–2027 m. ES ir Jordanijos partnerystės prioritetų (toliau – numatomas aktas).

               Numatomo akto tikslas – 2021–2027 m. laikotarpiu skatinti ir pagrįsti ES ir Jordanijos partnerystę.

               Pagal 2015 m. lapkričio mėn. priimtą peržiūrėtą Europos kaimynystės politiką
                  2
                nustatyta dvišalių santykių su partneriais sistema. Šie santykiai turėtų būti įtvirtinti politiniame dokumente, kuriame išdėstomi partnerystės prioritetai – pagrindinis atskaitos taškas su šalimis partnerėmis nustatant tam tikrus tikslinius prioritetus ateinantiems metams. ES ir Jordanija palaiko tvirtą partnerystę. Jordanija yra viena iš pagrindinių ES partnerių ir ES labai vertina svarbų tarpininkaujamą vaidmenį, kurį Jordanija atlieka regione. Siekiant toliau stiprinti tvirtus ir daugialypius abiejų partnerių santykius, buvo nustatyti partnerystės prioritetai, kuriais remiamas ES ir Jordanijos asociacijos susitarimo įgyvendinimas.

               Partnerystės prioritetais atsižvelgiama į bendrus interesus ir sutelkiamas dėmesys į tas sritis, kuriose ES ir Jordanijos bendradarbiavimas yra abipusiškai naudingas. Plėtojant ES ir Jordanijos ryšius, 2021–2027 m. laikotarpio pagrindiniai politiniai prioritetai yra šie: i) stiprinti bendradarbiavimą regionų stabilumo ir saugumo srityse, įskaitant kovą su terorizmu; ii) skatinti ekonomikos atsigavimą ir stabilumą, žaliąjį, skaitmeninį, įtraukų ir žiniomis grindžiamą ekonomikos augimą, užtikrinti švietimo kokybę ir deramų darbo vietų kūrimą, be kita ko, jaunimui; iii) stiprinti gerą valdymą, teisinę valstybę, demokratines reformas ir žmogaus teises, įskaitant socialines ir darbo teises. Atsižvelgdamos į tai, ES ir Jordanija įsipareigojusios stiprinti bendradarbiavimą dėl kompleksinių klausimų – nuo stabilizavimo ir saugumo iki teisinės valstybės ir žmogaus teisių, lyčių lygybės ir moterų įgalėjimo, dialogo su pilietine visuomene, migracijos ir judumo, taip pat kovos su smurtiniu ekstremizmu. Veiksmingo partnerystės judumo srityje aspektų įgyvendinimo pažanga yra kompleksinis prioritetas.

               3.Pozicija, kurios turi būti laikomasi Sąjungos vardu

               Pozicija, kurios turi būti laikomasi Sąjungos vardu, turėtų būti pritarti prie šio pasiūlymo pridedamam ES ir Jordanijos partnerystės prioritetų projektui.

               ES ir Jordanijos partnerystės prioritetais atsižvelgiama į bendrus Europos kaimynystės politikos tikslus bendroje taikos, klestėjimo ir stabilumo erdvėje. Prioritetais atsižvelgiama į pagrindines šios erdvės ypatybes, taip pat į diferencijavimo principą ir bendrą atsakomybę, tačiau kartu jie yra lankstūs, kad, vadovaujantis ES ir Jordanijos sutarimu, būtų galima prisitaikyti, atsižvelgiant į kintančias aplinkybes. Be to, prioritetai yra suderinti su 2020 m. gruodžio 10–11 d. Europos Vadovų Tarybos išvadose
                  3
                išdėstytu strateginiu prioritetu – užtikrinti, kad pietinės kaimyninės šalys būtų demokratinės, stabilesnės, žalesnės ir labiau klestinčios.

               Partnerystės prioritetais taip pat atsižvelgiama į naujos, didelių užmojų ir novatoriškos Viduržemio jūros regiono darbotvarkės, kuria siekiama atnaujinti bendradarbiavimą ir atskleisti neišnaudotą santykių potencialą, tikslus, išdėstytus 2021 m. vasario 9 d. Komisijos ir vyriausiojo įgaliotinio bendrame komunikate dėl pietinių kaimyninių šalių
                  4
                ir vėlesnėse 2021 m. balandžio 16 d. Tarybos išvadose dėl atnaujintos partnerystės su pietinėmis kaimyninėmis šalimis
                  5
               . Ji padeda efektyviai ir laiku įgyvendinti abipusiškai sutartas ekonomikos ir investicijų plano pietinėms kaimyninėms šalims
                  6
                pavyzdines iniciatyvas. Šios iniciatyvos sustiprins ES partnerystę su Jordanija ir padės apsaugoti mūsų Viduržemio jūros regiono bendrąsias gėrybes.

               Naujoji Viduržemio jūros regiono darbotvarkė suteikia galimybių kurti naujas partnerystes dėl strateginių žaliosios ir skaitmeninės pertvarkos prioritetų. Šiomis partnerystėmis bus prisidedama prie tvarumo, klestėjimo ir atsparumo. Dėdamos šias pastangas, ES ir Jordanija remsis partneryste su Jordanija ir tolesniu Jordanijos reformų darbotvarkės įgyvendinimu. ES ir Jordanija, kartu pirmininkaudamos Viduržemio jūros sąjungai, toliau konstruktyviai bendradarbiaus, kad paskatintų tvirtą partnerystę visame Viduržemio jūros regione.

               Tiek ES, tiek Jordanija patvirtino turinčios bendrų tikslų ir esančios suinteresuotos užtikrinti taikos procesą ir grąžinti stabilumą bei taiką Sirijoje. Tai galiausiai sudarytų sąlygas savanoriškam, saugiam ir oriam pabėgėlių grįžimui. Kartu svarbu išlaikyti paramos lygį ir užtikrinti Sirijos pabėgėlių Jordanijoje galimybes gauti apsaugą, mokytis, pragyventi ir naudotis paslaugomis.

               Pagal naująją Viduržemio jūros regiono darbotvarkę ES ir Jordanijos partnerystė ir toliau bus grindžiama bendromis vertybėmis bei dialogu ir bus daroma pažanga įgyvendinant bendrą socialinę, ekonominę ir politinę darbotvarkę, įskaitant reformas ir jų įgyvendinimą tokiose srityse kaip geras valdymas, teisinė valstybė, žmogaus teisės, socialinė sanglauda ir lygios galimybės visiems, nediskriminavimas, aplinkos ir klimato apsauga, makroekonominis stabilumas ir verslo aplinka. Ja bus siekiama žaliojo, skaitmeninio, atsparaus ir teisingo atsigavimo po COVID-19, laikantis Darnaus vystymosi darbotvarkės iki 2030 m., Paryžiaus susitarimo ir Europos žaliojo kurso.

               Skatinimas užtikrinti ilgalaikį tvarų socialinį bei ekonominį atsigavimą ir darbo vietų kūrimą pietinėse kaimyninėse šalyse yra vienas iš pagrindinių bendrų prioritetų ir novatoriškas naujosios Viduržemio jūros regiono darbotvarkės kertinis akmuo. Prie bendro komunikato pridėtame bendrame tarnybų darbiniame dokumente dėl ekonomikos ir investicijų plano pietinėms kaimyninėms šalims, kuriame daug dėmesio skiriama Jordanijai, ryžtingai stengiamasi suteikti pagrindą šiai partnerystei ir sutelkti dėmesį į pagrindinius projektus, kuriais stiprinama ES ir Jordanijos partnerystė. Naujosios Viduržemio jūros regiono darbotvarkės ekonomikos ir investicijų plano pavyzdinių iniciatyvų įgyvendinimas padės įgyvendinti partnerystės prioritetus ir bus svarbi ES bendradarbiavimo su Jordanija dalis.

               Partnerystė bus palaikoma ir prioritetinės bendradarbiavimo sritys bus aptariamos reguliariuose aukšto lygio politiniuose susitikimuose, per dialogus ekonomikos, užimtumo ir socialinių reikalų, prekybos, teisingumo, žmogaus teisių, demokratinių procesų, klimato ir aplinkos klausimais, palaikant ES ir Jordanijos partnerystę judumo srityje, įgyvendinant ES ir Jordanijos susitarimą dėl mokslo ir technologijų ir kitus susitarimus, įgyvendinant ES ir Jordanijos įsipareigojimą stiprinti dialogą ir bendradarbiavimą saugumo srityje, įskaitant kovą su smurtiniu ekstremizmu ir terorizmu bei kibernetinį saugumą, taip pat tęsiant dvišalį bendradarbiavimą, siekiant remti Jordaniją.

               Partnerystės prioritetų dokumente, inter alia, atsižvelgiama į žmogaus teisių ir gero valdymo skatinimą, ES migracijos politikos išorės aspektą, didesnį dėmesį tarptautiniam bendradarbiavimui kovojant su terorizmu ir smurtiniu ekstremizmu, taip pat prekybos potencialą skatinant sąžiningą ekonomikos augimą ir deramą užimtumą.

               ES ir Jordanijos partnerystės prioritetai buvo parengti po išsamių konsultacijų su atitinkamomis Komisijos tarnybomis ir ES valstybių narių atstovais Tarybos Magribo ir Mašreko darbo grupėje, taip pat po diskusijų su partneriais Jordanijoje. ES delegacijoje Jordanijoje vyko konsultacijos su įvairiais pilietinės visuomenės suinteresuotaisiais subjektais, įskaitant tuos, kurie dirba socialiniais, ekonominiais, žmogaus teisių ir demokratizacijos klausimais, taip pat verslo sektoriumi.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas, kuriomis reglamentuojamas aptariamas organas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų turinį“
                  7
               .

               4.1.2.Taikymas aptariamuoju atveju

               ES ir Jordanijos asociacijos taryba yra įsteigta susitarimu, būtent 1997 m. lapkričio 24 d. pasirašytu ir 2002 m. gegužės 1 d. įsigaliojusiu Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Jordanijos Hašimitų Karalystės asociaciją.

               Aktas, kurį turi priimti ES ir Jordanijos asociacijos taryba, yra teisinę galią turintis aktas. Numatomas aktas gali labai paveikti ES teisės aktų turinį, visų pirma jos vystomojo bendradarbiavimo politiką Jordanijos atžvilgiu. Taip yra todėl, kad 2021–2027 m. laikotarpiu ES ir Jordanijos partnerystės prioritetais bus skatinami ir grindžiami būsimi ES ir Jordanijos santykiai, įskaitant paramos vystomojo bendradarbiavimo srityje programavimą pagal naująją Kaimynystės, vystomojo ir tarptautinio bendradarbiavimo priemonę (KVTBP). Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendradarbiavimu su trečiąja šalimi pagal Asociacijos susitarimą ir Europos kaimynystės politiką. Priemonės, kurias buvo numatyta priimti, iš esmės yra susijusios su visomis sritimis, kurioms taikomas Asociacijos susitarimas, ir skirtos toliau įgyvendinti ir stiprinti Šalių asociaciją. Todėl sritis, kuriai priklauso aptariamas sprendimas, turi būti nustatoma atsižvelgiant į Asociacijos susitarimo visumą. Todėl siūlomo sprendimo materialinis teisinis pagrindas yra SESV 217 straipsnis.

               4.3.Išvada

               Siūlomo sprendimo teisinis pagrindas turėtų būti SESV 217 straipsnis kartu su 218 straipsnio 9 dalimi.

               5.Numatomo akto skelbimas

               Atsižvelgiant į tai, kad ES ir Jordanijos asociacijos tarybos aktu bus pakeisti ankstesni ES ir Jordanijos partnerystės prioritetai, priimti 2016 m. gruodžio 19 d. ES ir Jordanijos asociacijos tarybos sprendimu Nr. 1/2016, priėmus šį aktą, jis turėtų būti paskelbtas Europos Sąjungos oficialiajame leidinyje.

               2022/0107 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Jordanijos Hašimitų Karalystės asociaciją, dėl ES ir Jordanijos partnerystės prioritetų priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1997 m. lapkričio 24 d. buvo pasirašytas ir 2002 m. gegužės 1 d. įsigaliojo Europos ir Viduržemio jūros regiono šalių susitarimas, steigiantis Europos Bendrijų bei jų valstybių narių ir Jordanijos Hašimitų Karalystės asociaciją
                  8
                (toliau – Susitarimas);

               (2)pagal Europos ir Viduržemio jūros regiono šalių susitarimo 91 straipsnio 1 dalį Asociacijos taryba gali priimti sprendimus siekdama Susitarimo tikslų. ES ir Jordanijos asociacijos taryba savo XIV posėdyje turi priimti ES ir Jordanijos partnerystės prioritetus;

               (3)tikslinga nustatyti poziciją, kurios Sąjungos vardu turi būti laikomasi ES ir Jordanijos asociacijos taryboje, nes sprendimas Sąjungai bus privalomas;

               (4)numatomo akto tikslas – 2021–2027 m. laikotarpiu skatinti ir pagrįsti ES ir Jordanijos partnerystę. ES ir Jordanija palaiko tvirtą partnerystę. Jordanija yra viena iš pagrindinių ES partnerių ir ES labai vertina svarbų tarpininkaujamą vaidmenį, kurį Jordanija atlieka regione. Siekiant toliau stiprinti tvirtus ir daugialypius abiejų partnerių santykius, buvo nustatyti partnerystės prioritetai, kuriais remiamas ES ir Jordanijos asociacijos susitarimo, kuriuo bus grindžiama 2021–2027 m. partnerystė, įgyvendinimas,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi ES ir Jordanijos asociacijos tarybos XIV posėdyje, grindžiama prie šio sprendimo pridedamu ES ir Jordanijos asociacijos tarybos sprendimo, kuriuo patvirtinami ES ir Jordanijos partnerystės prioritetai, projektu.

               2 straipsnis

               Šis sprendimas skirtas Komisijai ir Sąjungos vyriausiajam įgaliotiniui užsienio reikalams ir saugumo politikai.

               Priimta Briuselyje

                     Tarybos vardu

                     Pirmininkas

                     (1)

                        Europos Sąjungos ir Viduržemio jūros regiono šalių susitarimas, steigiantis Europos Bendrijų bei jų valstybių narių ir Jordanijos Hašimitų Karalystės asociaciją (OL L 129/3, 2002 5 15).

                     (2)

                        Bendras komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos kaimynystės politikos peržiūra“, SWD(2015) 500.

                     (3)

                        EUCO Nr. 22/20, 2020 12 11.

                     (4)

                        JOIN(2021) 2 final.

                     (5)

                        https://data.consilium.europa.eu/doc/document/ST-7931-2021-INIT/lt/pdf.

                     (6)

                        Bendras tarnybų darbinis dokumentas „Atnaujinta partnerystė su pietinėmis kaimyninėmis šalimis. Ekonomikos ir investicijų planas pietinėms kaimyninėms šalims“, SWD(2021) 23 final.

                     (7)

                        2014 m. spalio 7 d. Teisingumo Teismo sprendimo Vokietija / Taryba, C-399/12, ECLI:EU:C:2014:2258, 61–64 punktai.

                     (8)

                        Europos Sąjungos ir Viduržemio jūros regiono šalių susitarimas, steigiantis Europos Bendrijų bei jų valstybių narių ir Jordanijos Hašimitų Karalystės asociaciją (OL L 129/3, 2002 5 15).

    ---documentbreak---

               EUROPOS KOMISIJA
            Briuselis, 2022 04 06
            COM(2022) 164 final

            PRIEDAS
            prie
            pasiūlymo dėl TARYBOS SPRENDIMO
            dėl pozicijos, kurios Europos Sąjungos vardu turi būti laikomasi Asociacijos taryboje, įsteigtoje Europos ir Viduržemio jūros regiono šalių susitarimu, steigiančiu Europos Bendrijų bei jų valstybių narių ir Jordanijos Hašimitų Karalystės asociaciją, dėl ES ir Jordanijos partnerystės prioritetų priėmimo

               PRIEDAS

               ES ir Jordanijos ASOCIACIJOS TARYBOS SPRENDIMAS Nr. ...,

               priimtas per 2022 m. ... ... d. 14-ąjį posėdį, kuriuo susitariama dėl ES ir Jordanijos partnerystės prioritetų

               ES IR JORDANIJOS ASOCIACIJOS TARYBA,

               atsižvelgdama į Europos ir Viduržemio jūros regiono šalių susitarimą, steigiantį Europos Bendrijų bei jų valstybių narių ir Jordanijos asociaciją,

               kadangi:

               (1)1997 m. lapkričio 24 d. buvo pasirašytas ir 2002 m. gegužės 1 d. įsigaliojo Europos ir Viduržemio jūros regiono valstybių susitarimas, steigiantis Europos Bendrijų bei jų valstybių narių ir Jordanijos asociaciją;

               (2)Europos ir Viduržemio jūros regiono valstybių susitarimo 91 straipsniu Asociacijos tarybai suteikti įgaliojimai priimti atitinkamus sprendimus siekiant susitarimo tikslų;

               (3)kaip nurodyta Europos ir Viduržemio jūros regiono valstybių susitarimo 101 straipsnyje, Šalys imasi visų bendrųjų ar specialiųjų priemonių, siekdamos įvykdyti susitarime nurodytus įsipareigojimus, ir siekia užtikrinti, kad susitarime nustatyti tikslai būtų pasiekti;

               (4)peržiūrėjus Europos kaimynystės politiką pasiūlyta pradėti naują bendradarbiavimo su šalimis partnerėmis etapą ir abiem Šalims suteikti daugiau atsakomybės;

               (5)ES ir Jordanija susitarė stiprinti partnerystę, susitardamos dėl 2021–2027 m. laikotarpio prioritetų, kurių tikslas – remti ir stiprinti Jordanijos atsparumą ir stabilumą ir kartu atremti užsitęsusio konflikto Sirijoje poveikį;

               (6)Europos ir Viduržemio jūros regiono šalių susitarimo Šalys susitarė dėl ES ir Jordanijos partnerystės prioritetų teksto, kuris padės įgyvendinti Europos ir Viduržemio jūros regiono šalių susitarimą, daugiausia dėmesio skiriant bendradarbiavimui siekiant drauge nustatytų bendrų interesų,

               NUSPRENDĖ:

               1 straipsnis

               Asociacijos taryba rekomenduoja Susitarimo šalims įgyvendinti priede išdėstytus ES ir Jordanijos partnerystės prioritetus.

               2 straipsnis

               Asociacijos taryba nusprendžia, kad 1 straipsnyje nurodytais ES ir Jordanijos partnerystės prioritetais pakeičiami ankstesni ES ir Jordanijos partnerystės prioritetai, priimti 2016 m. gruodžio 19 d. ES ir Jordanijos asociacijos tarybos sprendimu Nr. 1/2016.

               3 straipsnis

               Šis sprendimas įsigalioja jo priėmimo dieną.

               Priimta xx ... m. ... ... d.

               Asociacijos tarybos vardu

               Pirmininkas

               ***

               2021–2027 m. ES ir Jordanijos partnerystės prioritetai

               Įvadas

               ES ir Jordanija palaiko tvirtą partnerystę. Jordanija yra viena iš pagrindinių ES partnerių ir ES labai vertina svarbų tarpininkaujamą vaidmenį, kurį Jordanija atlieka regione. Siekiant toliau stiprinti tvirtus ir daugialypius abiejų partnerių santykius, buvo nustatyti prioritetai, kuriais remiamas ES ir Jordanijos asociacijos susitarimo, kuriuo bus grindžiama partnerystė 2021–2027 m., įgyvendinimas.

               ES ir Jordanijos partnerystės prioritetais siekiama įgyvendinti bendrus Europos kaimynystės politikos tikslus bendroje taikos, klestėjimo ir stabilumo erdvėje. Prioritetais atsižvelgiama į pagrindines šios erdvės ypatybes, taip pat į diferencijavimo principą ir bendrą atsakomybę, tačiau kartu jie yra lankstūs, kad, vadovaujantis ES ir Jordanijos sutarimu, būtų galima prisitaikyti, atsižvelgiant į kintančias aplinkybes. Be to, prioritetai yra suderinti su 2020 m. gruodžio 10–11 d. Europos Vadovų Tarybos išvadose
                  1
                išdėstytu strateginiu prioritetu – užtikrinti, kad pietinės kaimyninės šalys būtų demokratinės, stabilesnės, žalesnės ir labiau klestinčios.

               Partnerystės prioritetais taip pat atsižvelgiama į naujos, didelių užmojų ir novatoriškos Viduržemio jūros regiono darbotvarkės, kuria siekiama atnaujinti bendradarbiavimą ir atskleisti neišnaudotą santykių potencialą, tikslus, išdėstytus 2021 m. vasario 9 d. Komisijos ir vyriausiojo įgaliotinio bendrame komunikate dėl pietinių kaimyninių šalių
                  2
                ir vėlesnėse 2021 m. balandžio 16 d. Tarybos išvadose dėl atnaujintos partnerystės su pietinėmis kaimyninėmis šalimis
                  3
               . Ji padeda efektyviai ir laiku įgyvendinti abipusiškai sutartas ekonomikos ir investicijų plano pietinėms kaimyninėms šalims
                  4
                pavyzdines iniciatyvas. Šios iniciatyvos sustiprins ES partnerystę su Jordanija ir padės apsaugoti mūsų Viduržemio jūros regiono bendrąsias gėrybes. Naujoji darbotvarkė suteikia galimybių kurti naujas partnerystes dėl strateginių žaliosios ir skaitmeninės pertvarkos prioritetų. Šiomis partnerystėmis bus prisidedama prie tvarumo, klestėjimo ir atsparumo. Dėdamos šias pastangas, ES ir Jordanija remsis partneryste su Jordanija ir tolesniu Jordanijos reformų darbotvarkės įgyvendinimu. ES ir Jordanija, kartu pirmininkaudamos Viduržemio jūros sąjungai, toliau konstruktyviai bendradarbiaus, kad paskatintų tvirtą partnerystę visame Viduržemio jūros regione.

               Pagal naująją darbotvarkę ES ir Jordanijos partnerystė ir toliau bus grindžiama bendromis vertybėmis bei dialogu ir bus daroma pažanga įgyvendinant bendrą socialinę, ekonominę ir politinę darbotvarkę, įskaitant reformas ir jų įgyvendinimą tokiose srityse kaip geras valdymas, teisinė valstybė, žmogaus teisės, socialinė sanglauda ir lygios galimybės visiems, nediskriminavimas, aplinkos ir klimato apsauga, makroekonominis stabilumas ir verslo aplinka. Ja bus siekiama žaliojo, skaitmeninio, atsparaus ir teisingo atsigavimo po COVID-19 pandemijos, laikantis Darnaus vystymosi darbotvarkės iki 2030 m., Paryžiaus susitarimo ir Europos žaliojo kurso.

               Skatinimas užtikrinti ilgalaikį tvarų socialinį bei ekonominį atsigavimą ir darbo vietų kūrimą pietinėse kaimyninėse šalyse yra vienas iš pagrindinių bendrų prioritetų ir novatoriškas naujosios Viduržemio jūros regiono darbotvarkės kertinis akmuo. Prie komunikato pridėtame bendrame tarnybų darbiniame dokumente dėl ekonomikos ir investicijų plano pietinėms kaimyninėms šalims, kuriame daug dėmesio skiriama Jordanijai, ryžtingai stengiamasi suteikti pagrindą šiai partnerystei ir sutelkti dėmesį į pagrindinius projektus, kuriais stiprinama ES ir Jordanijos partnerystė. Įgyvendinant naujosios Viduržemio jūros regiono darbotvarkės ekonomikos ir investicijų plano pavyzdines iniciatyvas bus padedama užtikrinti partnerystės prioritetus ir tai bus svarbi ES bendradarbiavimo su Jordanija dalis.

               Remdamasi bendru komunikatu bei ekonomikos ir investicijų planu, taip pat Tarybos išvadomis, ES taip pat sieks suvienyti jėgas su valstybėmis narėmis, kad būtų skatinamos Europos komandos iniciatyvos pagrindinėse abipusio intereso srityse, remiantis sėkmingu Europos komandos atsaku į COVID-19 krizę tiek visame pasaulyje, tiek Jordanijoje.

               Dokumentas, kuriame išdėstyti partnerystės prioritetai, nuolat atnaujinamas ir jame paisoma abipusių įsipareigojimų.

               Partnerystė bus palaikoma ir prioritetinės bendradarbiavimo sritys bus aptariamos reguliariuose aukšto lygio politiniuose susitikimuose, taip pat per dialogus ekonomikos, užimtumo ir socialinių reikalų, prekybos, teisingumo, žmogaus teisių, demokratinių procesų, klimato ir aplinkos klausimais, palaikant ES ir Jordanijos partnerystę judumo srityje, įgyvendinant ES ir Jordanijos susitarimą dėl mokslo ir technologijų ir kitais esamais bendradarbiavimo sričių klausimais, įgyvendinant ES ir Jordanijos įsipareigojimą stiprinti dialogą ir bendradarbiavimą saugumo srityje, įskaitant kovą su smurtiniu ekstremizmu ir terorizmu bei kibernetinį saugumą, taip pat tęsiant dvišalį bendradarbiavimą, kuriuo remiama Jordanija.

               Partnerystės prioritetais patvirtinami ES ir Jordanijos ryšiai ir apibrėžiamos galimybės plėtoti tvirtesnį tarpusavio bendradarbiavimą.

               Dabartinės aplinkybės labai palankios stiprinti ES ir Jordanijos santykius, grindžiamus bendrais tikslais, vertybėmis ir interesais sprendžiant bendrus uždavinius.

               COVID-19 pandemija dar labiau padidino spaudimą sveikatos, švietimo ir ekonomikos sektoriams ir kelia didelių socialinių ir ekonominių sunkumų. Po krizės ES ir Jordanija taps tvirtesnės, inter alia, vykdydamos žaliąją ir skaitmeninę savo ekonomikos pertvarką, didindamos atsparumą ir įtraukiu būdu suteikdamos gerovės ir deramo darbo galimybių savo bendruomenėms. ES ir jos partneriai aktyviau dalyvaus kovoje su visų formų diskriminacija, įskaitant diskriminaciją dėl religijos ar tikėjimo, ir propaguos lyčių lygybę visose politikos srityse, taip prisidėdami prie įtraukaus atsigavimo po COVID-19 pandemijos.

               Nuo 2011 m. krizė Sirijoje turėjo didelės įtakos Jordanijai, regionui ir ES. Tiek ES, tiek Jordanija patvirtino turinčios bendrų tikslų ir esančios suinteresuotos užtikrinti taikos procesą ir grąžinti stabilumą bei taiką Sirijoje. Tai galiausiai sudarytų sąlygas savanoriškam, saugiam ir oriam pabėgėlių grįžimui. Kartu svarbu išlaikyti paramos lygį ir užtikrinti Sirijos pabėgėlių Jordanijoje galimybes gauti apsaugą, mokytis, pragyventi ir naudotis paslaugomis.

               ES pripažįsta, kad Jordanija atliko svarbų vaidmenį nacionaliniu, regioniniu ir tarptautiniu lygmenimis, ir remia Jordanijos dalyvavimą daugiašalėje sistemoje. ES palankiai vertina Jordanijos kilnų ir nuolatinį įsipareigojimą priimti ir apsaugoti daug pabėgėlių, įskaitant Sirijos, Palestinos, Irako, Libijos ir Jemeno gyventojus, kurie ieško saugaus prieglobsčio Jordanijoje, ir teikti jiems švietimo, sveikatos priežiūros paslaugas, pragyvenimo šaltinius ir socialinės apsaugos paslaugas. ES toliau padės Jordanijai teikti paramą pabėgėliams, siekiantiems apsaugos Jordanijoje, ir didinti Jordanijos atsparumą, be kita ko, nuolat bendradarbiauti švelninant COVID-19 pandemijos padarinius. Kaip ir anksčiau, ES parama Jordanijai reaguojant į pabėgėlių krizę papildo dvišales paramos programas. Labai svarbu kovoti su skurdu, diskriminacija ir lyčių nelygybe, teikti tinkamą pajamų paramą, nediskriminacines galimybes naudotis socialine apsauga pagal nacionalines sistemas, pavyzdžiui, Jordanijos nacionalinę socialinės apsaugos strategiją, skatinti darnų vystymąsi, ekonomikos augimą, saugoti žmogaus teises ir užtikrinti vienodas galimybes naudotis kokybiškomis paslaugomis. Be to, Jordanija toliau deda pavyzdines pastangas ir atlieka svarbų ir subalansuotą vaidmenį skatinant taiką ir saugumą Artimuosiuose Rytuose, visų pirma Artimųjų Rytų taikos procese. Jordanijos vaidmuo užkertant kelią radikalizacijai, terorizmui ir smurtiniam ekstremizmui ir kovojant su jais taip pat buvo labai vertingas. Tai, kad Jordanija kartu su ES pirmininkauja Viduržemio jūros sąjungai (VJS), per kurią ji remia politinius įvairių krizių regione sprendimus, regioninę integraciją ir vystymąsi, tvarią, žaliąją, mažai šiltnamio efektą sukeliančių dujų išmetančią ir žiedinę efektyvaus išteklių naudojimo ekonomiką, yra dar vienas Jordanijos pirmaujančio stabilizuojančio vaidmens pavyzdys.

               Jordanija ir ES taip pat toliau bendradarbiaus visais migracijos aspektais pagal visapusišką, abipusiškai naudingą ir specialiai pritaikytą partnerystę, taip pat pagal partnerystę judumo srityje, kuri yra nuosekli veiksmų migracijos, judumo ir saugumo srityje sistema, sprendžiant su sienų valdymu, neteisėtos migracijos prevencija ir tarptautine apsauga susijusius klausimus
                  5
               .

               Partnerystės prioritetai grindžiami bendrais pasiekimais abipusio intereso srityse, įskaitant tikslą skatinti tolesnį reformų įgyvendinimą, taip prisidedant prie Jordanijos makroekonominio stabilumo, laikantis peržiūrėtos TVF programos prioritetų ir atsižvelgiant į COVID-19 pandemijos poveikį. Šie prioritetai parengti atsižvelgiant į 2016 m. Londone surengtą konferenciją „Parama Sirijai ir visam regionui“, taip pat į Jordanijos ir kitų tos konferencijos rengėjų suformuluotus tarptautiniame susitarime įtvirtintus įsipareigojimus, kurių tikslas – padėti Jordanijai toliau siekti rezultatų vystymosi srityje, toliau teikiant humanitarinę pagalbą ir tinkamai remiant priimančiąsias bendruomenes. Vėlesnėse penkiose Briuselio konferencijose „Parama Sirijos ir viso regiono ateičiai“ buvo atnaujintas ir sustiprintas tarptautinės bendruomenės politinis, humanitarinis ir finansinis įsipareigojimas remti Sirijos gyventojus, kaimynines šalis ir priimančiąsias bendruomenes, kurios labiausiai nukentėjo nuo konflikto, ir apžvelgta vyriausybių, paramos teikėjų ir Jungtinių Tautų (JT) padaryta pažanga vykdant prisiimtus įsipareigojimus ir pasižadėjimus. Atsižvelgdamos į nuolatinį itin didelį Sirijos pabėgėlių ir pažeidžiamų priimančiųjų bendruomenių pažeidžiamumą, kuris dar labiau padidėjo dėl COVID-19 pandemijos, ES ir Jordanija dar kartą patvirtina savo įsipareigojimą teikti pagalbą ir veiksmingą apsaugą visiems pabėgėliams Jordanijoje. Svarbu toliau gerinti jų galimybes naudotis paslaugomis, užtikrinti pagarbą jų žmogaus teisėms ir toliau dėti pastangas, kad būtų didinamas jų savarankiškumas ir sudaromos sąlygos jiems prisidėti prie Jordanijos ekonominės plėtros. Remdamos pabėgėlius, įskaitant pabėgėlius iš Sirijos, ES ir Jordanija laikysis pažeidžiamumu grindžiamo požiūrio, tinkamai atsižvelgdamos į pažeidžiamų priimančiųjų bendruomenių padėtį.

               ES tebėra įsipareigojusi toliau teikti pagalbą ir apsaugą Palestinos pabėgėliams, taip pat ir Jordanijoje. Šiuo atžvilgiu ES ir Jordanija atkreipė dėmesį į esminį Jungtinių Tautų pagalbos ir darbų agentūros Palestinos pabėgėliams Artimuosiuose Rytuose (UNRWA) vaidmenį užtikrinant saugumą ir stabilumą regione pagal JT įgaliojimus, nustatytus atitinkamose JT rezoliucijose, ir pareiškė įsipareigojančios toliau politiškai ir finansiškai remti agentūrą. Jos pripažįsta, kad UNRWA ir toliau atlieka svarbų vaidmenį, ir įsipareigoja remti agentūrą jai įgyvendinant įgaliojimus jos veiklos srityse, taip pat vykdant vadovavimo ir valdymo reformas, kurių ėmėsi agentūra ir kuriomis siekiama didesnio skaidrumo, atskaitomybės ir patikimo finansų valdymo, ir kartu su paramos teikėjų bendruomene remia tvaresnį ir labiau nuspėjamą daugiametį finansavimą ir sąžiningą naštos pasidalijimą.

               Prioritetai

               Partnerystės prioritetais atsižvelgiama į bendrus interesus ir sutelkiamas dėmesys į tas sritis, kuriose ES ir Jordanijos bendradarbiavimas yra abipusiškai naudingas. Pagal bendrą komunikatą ir Tarybos išvadas ES ir Jordanija yra įsipareigojusios toliau bendradarbiauti vykdant įvairius veiksmus šiose pagrindinėse politikos srityse: atsparumo didinimo ir tarpusavio ryšių ir (arba) dalyvavimo pasaulio ekonomikoje, gerovės kūrimo ir naudojimosi dvejopos žaliosios ir skaitmeninės pertvarkos teikiamomis galimybėmis; žmogaus socialinės raidos, gero valdymo, teisinės valstybės ir žmogaus teisių; taikos ir saugumo; migracijos ir judumo; klimato politikos, energetikos ir aplinkos.

               Remiantis tuo, kas išdėstyta pirmiau, 2021–2027 m. laikotarpiui nustatyti trys prioritetai:

               ES ir Jordanija sieks stiprinti bendradarbiavimą regioninio stabilumo ir saugumo, įskaitant kovą su terorizmu, srityje. ES ir Jordanija glaudžiai bendradarbiauja užsienio ir saugumo politikos srityse. Strateginis ir operatyvinis bendradarbiavimas bus vykdomas dvišaliu pagrindu daugiašaliuose forumuose, taip pat regioniniu lygmeniu, be kita ko, pasitelkiant bendrą ES ir Jordanijos pirmininkavimą VJS ir pasinaudojant siūlomais metiniais ES ir pietinių kaimyninių šalių partnerių užsienio reikalų ministrų susitikimais, taip pat galimais sektorių ministrų susitikimais. Tiek ES, tiek Jordanija yra suinteresuotos skatinti taiką ir stabilumą regione ir visame pasaulyje, bendradarbiaujant Artimųjų Rytų taikos procese, vadovaujantis tarptautine teise ir atitinkamomis Jungtinių Tautų Saugumo Tarybos (JT ST) rezoliucijomis, taip pat remiant politinį pereinamąjį procesą ir taikos kūrimą Sirijoje, be kita ko, remiantis JT ST rezoliucija 2254. Ir ES, ir Jordanija siekia, kad jų visuomenės būtų tolerantiškos visuomenės pavyzdžiai, o tai dar viena priežastis stiprinti bendradarbiavimą užsienio politikos srityje.

               Partnerystėje daugiausia dėmesio skiriama ekonomikos atsigavimo ir stabilumo skatinimui, žaliajam, skaitmeniniam, integraciniam ir žiniomis grindžiamam ekonomikos augimui, švietimo kokybei ir deramų darbo vietų, be kita ko, skirtų jaunimui, kūrimui, atsižvelgiant į vyriausybės prioritetus, orientacinę vadovų kvalifikacijos kėlimo programą, 2025 m. Jordanijos nacionalinę viziją ir strategiją ir sektorių politiką bei strategijas. Parama siekiama didinti Jordanijos atsparumą, kad ji galėtų įveikti krizės Sirijoje poveikį ir regioninį nestabilumą, taip pat ekonominius ir socialinius COVID-19 pandemijos padarinius, kartu pasinaudodama galimybėmis geriau atsigauti po krizės.

               ES ir Jordanija stiprins bendradarbiavimą sprendžiant klimato kaitos ir aplinkos būklės blogėjimo problemas, suvienydamos pastangas skatinti žaliąjį ekonomikos augimą ir energetikos pertvarką siekiant poveikio klimatui neutralumo, derindamos su Jordanijos energetikos sektoriaus strategija (2020–2030 m.) ir Jordanijos nacionaliniu lygmeniu nustatytais įpareigojančiais veiksmais bei nacionaliniu prisitaikymo planu. Stipri, įtrauki, žalioji ir susieta Jordanijos ekonomika, remiama pagal Jordanijos ir ES asociacijos susitarimą sukurtos laisvosios prekybos erdvės, supaprastintos kilmės taisyklių sistemos, geresnės investavimo aplinkos (vykdant verslo aplinkos reformas) ir galimybių gauti finansavimą verslininkams ir visų pirma mažosioms ir vidutinėms įmonėms (MVĮ), be kita ko, skatinant viešojo ir privačiojo sektorių dialogą ir labiau tiesiogiai bendradarbiaujant su privačiuoju sektoriumi, suteiks veiksmingų paskatų kurti deramas darbo vietas. Parama, kuria skatinamas inovacijomis grindžiamas ekonomikos augimas ir dalijimasis žiniomis, padės toliau modernizuoti, žalinti ir įvairinti ekonomiką. Bendradarbiavimu siekiant tvaraus, pažangaus ir atsparaus transporto jungčių (įskaitant ES ir Jordanijos aviacijos susitarimą) ir ilgalaikės 2015–2030 m. nacionalinės transporto strategijos įgyvendinimu taip pat bus prisidedama prie regioninės ir ekonominės integracijos.

               Ypatingas dėmesys bus skiriamas jaunimo ir moterų įsidarbinamumo ir dalyvavimo ekonomikoje didinimui. Toks dėmesys taip pat bus skiriamas tvarių ir lygių ekonominių galimybių kūrimui, be kita ko, remiantis aukštos kokybės švietimu bei profesiniu mokymu ir tinkamų viešojo transporto paslaugų teikimu, taip pat verslumo ir inovacijų kultūros puoselėjimui ir perėjimui prie žaliosios žiedinės ir skaitmeninės ekonomikos. Be to, reikėtų apsvarstyti galimybę įgyvendinti kultūros sektoriaus iniciatyvas, be kita ko, iniciatyvas, kuriomis siekiama plėtoti kultūros ir kūrybos pramonę, atsižvelgiant į tai, kad tokios iniciatyvos labai padeda skatinti kultūrų dialogą ir socialinę bei ekonominę plėtrą.

               Visapusiškas Asociacijos susitarimo vykdymas ir tolesnis bendras darbas stiprinant esamus prekybos ir investicijų ryšius taip pat padidintų Jordanijos integraciją į ES rinką ir suteiktų naujų prekybos, investavimo ir plėtros galimybių. Pagal komunikatą dėl prekybos politikos peržiūros
                  6
                ES suinteresuotiems partneriams pietinėse kaimyninėse šalyse ir Afrikoje pasiūlys naują tvarių investicijų iniciatyvą.

               Partnerystės tikslas – remti Jordanijos pastangas ir įsipareigojimą stiprinti gerą valdymą, teisinės valstybės demokratinę reformą ir žmogaus teises, įskaitant socialines ir darbo teises. Žmogaus teisės ir pagrindinės laisvės, įtvirtintos tarptautiniuose, regioniniuose ir nacionalinės teisės aktuose, yra bendros vertybės. Pagarba demokratijos principams ir žmogaus teisėms yra esminis ES ir Jordanijos santykių, taip pat tvarios socialinės ir ekonominės plėtros bei stabilumo Jordanijoje elementas.

               Migracijos ir judumo srityje, atsižvelgiant į Europos Komisijos komunikatą dėl Migracijos ir prieglobsčio pakto
                  7
                ir Jordanijos teisės aktus, pažanga siekiant veiksmingai įgyvendinti įvairius partnerystės judumo srityje komponentus yra kompleksinis prioritetas, kuris taip pat padėtų užtikrinti, kad asmenys galėtų reguliariai ir lengviau judėti tarp Jordanijos ir ES, inter alia, siekiant stiprinti turizmą, palengvinti mainus švietimo srityje ir bendradarbiauti su užsienyje esančiomis Jordanijos išeivių bendruomenėmis. Visapusiškas ir tvarus požiūris į migraciją ir prieglobstį, įskaitant bendradarbiavimą grąžinimo srityje pagal ES ir jos valstybių narių nacionalinę kompetenciją, galėtų būti abipusiškai naudingas ES ir Jordanijai.

               1.Bendradarbiavimo regioninio stabilumo ir saugumo srityje, įskaitant kovą su terorizmu, stiprinimas

               ES pripažįsta visas Jordanijos įdėtas atitinkamas pastangas. ES ir Jordanija turėtų toliau glaudžiai bendradarbiauti spręsdamos regioninio nestabilumo problemą, įskaitant grėsmės saugumui dėl „Da'esh“ ir kitų teroristinių grupių klausimą. Šiuo atžvilgiu ES yra įsipareigojusi padėti Jordanijai stabilizuoti ir apsaugoti savo išorės sienas. ES ir Jordanija remia poreikį rasti ilgalaikius ir tvarius su krize Sirijoje susijusius sprendimus pagal 2015 m. JT Saugumo Tarybos rezoliuciją 2254. Atitinkamuose tarptautiniuose forumuose turėtų būti toliau vykdoma veikla siekiant spręsti krizės Sirijoje klausimą, taip pat reikėtų tęsti bendradarbiavimą pagal ES ir Jordanijos padidinto saugumo ir kovos su terorizmu veiksmų planą, ypač daug dėmesio skiriant bendrų projektų įgyvendinimui ir dalijimuisi informacija.

               ES ir Jordanija taip pat turėtų aktyviau sieti veiklą spręsdamos su kitais konfliktais susijusias problemas, be kita ko, Artimųjų Rytų taikos proceso klausimus. ES pripažįsta, kad Jordanija atlieka būtiną ir konstruktyvų vaidmenį užtikrinant stabilumą regione, ir pakartoja, kad svarbu išsaugoti šventų vietų Jeruzalėje istorinę padėtį, be kita ko, atsižvelgiant į hašimitų saugomą turtą. ES ir Jordanija toliau glaudžiai bendradarbiaus siekdamos teisingo ir visapusiško Izraelio ir Palestinos konflikto sprendimo, grindžiamo dviejų valstybių sambūviu pagrįstu sprendimu, tarptautiniu mastu sutartais parametrais ir tarptautine teise. Jos spręs ne vien tiesiogiai su konfliktais susijusius klausimus, bet, įgyvendindamos Sąjungos civilinės saugos mechanizmą, stiprins bendradarbiavimą ir atsparumą nelaimių rizikos valdymo ir civilinės saugos srityse, intensyvins darbą atsparumo klimato kaitai ir prisitaikymo prie jos srityje ir investuos į prevencines priemones.

               ES ir Jordanija yra partnerės įvairių religijų ir kultūrų dialogų skatinimo ir stiprinimo pasauliniu ir regioniniu lygmenimis srityje, šiuo klausimu Jordanijos vaidmuo nemenkas. ES ir Jordanija bendradarbiaus ir nustatys būdus, kaip apsaugoti ir išsaugoti kultūros paveldą, kuris yra svarbi taikos, demokratijos ir darnaus vystymosi varomoji jėga ir priemonė teigiamam dialogui ir įtraukčiai skatinti, ir šiuo tikslu pasiūlys veiksmų.

               Galimybės naudotis gamtos ištekliais, visų pirma saugiu geriamuoju vandeniu, bus dar vienas svarbus ilgalaikio stabilumo aspektas. Jordanija ir ES toliau bendradarbiaus siekdamos toliau didinti vandens išteklių valdymo efektyvumą ir tvarumą.

               Darbotvarkėje ir toliau daug dėmesio turi būti skiriama terorizmo ir smurtinio ekstremizmo bei radikalizacijos prevencijai ir kovai su jais. Taigi, papildydamos nuolatinį politinį ir teminį dialogą, ES ir Jordanija stiprins konkretų bendradarbiavimą ir dalijimąsi informacija, siekdamos spręsti šiuos uždavinius pagal teisinės valstybės principus ir visapusiškai gerbdamos žmogaus teises bei pagrindines laisves. ES ir Jordanija bendradarbiaus kovodamos su pagrindinėmis radikalizacijos, terorizmo ir smurtinio ekstremizmo priežastimis, atsižvelgdamos į socialinę sanglaudą, svarbų moterų ir jaunimo vaidmenį bei švietimą, be kita ko, vykdydamos abipusiškai sutartas švietimo programas ir plačiai įtraukdamos Jordanijos pilietinę visuomenę.

               ES ir Jordanija taip pat nustatė Jordanijos dalyvavimo ES krizių valdymo operacijose sistemą, kuri yra dar vienas glaudaus bendradarbiavimo saugumo klausimais, kuriuo galima remtis, pavyzdys.

               2.Tvaraus ekonominio stabilumo, žaliojo, skaitmeninio, integracinio ir žiniomis grindžiamo ekonomikos augimo, švietimo kokybės ir deramų darbo vietų kūrimo skatinimas

               Krizė Sirijoje ir dėl jos ilgam atvykę pabėgėliai padarė didelį poveikį Jordanijos ekonominei padėčiai, jos ribotiems gamtos ištekliams ir pagrindinių paslaugų teikimui – jau ir taip nestabili ekonominė padėtis dar pablogėjo. Dėl COVID-19 pandemijos labai padaugėjo socialinių ir ekonominių sunkumų, padidėjo pažeidžiamumas ir nelygybė. Todėl bus toliau plėtojamas ir įgyvendinamas ekonominis dialogas, reformos ir bendradarbiavimas makroekonomikos klausimais, siekiant propaguoti patikimą makroekonominę ir struktūrinę politiką, kuria skatinamas tvaraus ir integracinio augimo potencialas, didinamas Jordanijos ekonomikos atsparumas ekonominiams sukrėtimams, taip pat didinamas viešųjų finansų tvarumas, koordinuojant veiksmus su daugiašaliais ir dvišaliais paramos teikėjais. Turėtų būti toliau dedamos pastangos išsaugoti makroekonominį stabilumą, atsižvelgiant į peržiūrėtą Tarptautinio valiutos fondo (TVF) programą ir Jordanijos įsipareigojimus tarptautinei bendruomenei po 2019 m. Londono konferencijos ir Jordanijos reformų programos. ES remia tokias pastangas teikdama bendradarbiavimo paramą, taip pat vykdydama esmines makrofinansinės paramos programas.

               Be patikimo fiskalinio ir biudžeto valdymo, bus toliau bendradarbiaujama Jordanijos viešojo sektoriaus reformų srityje, siekiant pagerinti viešųjų finansų valdymą ir bendrą viešojo sektoriaus efektyvumą ir paslaugų teikimo pajėgumus.

               Pagrindinis Jordanijos socialinis ir ekonominis iššūkis, inter alia, susijęs su užsitęsusiomis regioninėmis krizėmis, yra nevienodos galimybės įsidarbinti, be kita ko, moterims ir jaunimui, mažas ekonomikos augimas, didelis nedarbas ir didėjanti skola. Šią problemą reikėtų įveikti kuriant deramas darbo vietas, remiant verslumą ir inovacijas, visų pirma žaliojoje, skaitmeninėje ir socialinėje ekonomikoje, ugdant įgūdžius ir kvalifikacijas, skatinant tikslinį mokymą, švietimą ir mokslinius tyrimus, taip pat kuriant tikslinę ir visapusišką socialinės apsaugos sistemą. Šių tikslų partnerystės prioritetais siekiama taikant įvairias politines priemones: prekybą, verslo vystymą, švietimą, mokymą ir mokymąsi visą gyvenimą, didesnį judumą. Visų šių priemonių tikslas – be kita ko, stiprinti ekonominį visų visuomenės grupių įgalėjimą ir dalyvavimą.

               (a)Prekyba vystymosi reikmėms – vienas pagrindinių partnerystės prioritetų. Jordanijai bus naudingas darbo vietų kūrimas, grindžiamas didėjančiu eksportu į ES pagal supaprastintą kilmės taisyklių sistemą ir papildomas priemones. ES ir Jordanija kartu nustatys tinkamus metodus dvišalių prekybos ir investicijų ryšių modernizavimui stiprinti. ES ir Jordanija taip pat bendradarbiaus MVĮ, vystymosi, technologijų ir praktinės patirties srityse, kad sustiprintų dvišalius ir ekonominius ryšius.

               (b)Be to, ES ir Jordanija tęs savo dialogą, kad paskatintų suderinimą įvairiose srityse, kaip antai sanitarijos ir fitosanitarijos priemonių, taip pat techninių prekybos kliūčių šalinimo ir paslaugų srityse, siekdamos palengvinti prekybą ir padidinti Jordanijos patrauklumą investicijoms. Siekdama geriau apsaugoti vartotojų sveikatą ir padidinti saugą bei palengvinti prekybą, ES taip pat bendradarbiaus su Jordanija, kad padėtų kurti veiksmingas produktų saugos sistemas, atitinkančias tarptautinius standartus, kartu išvengiant netarifinių kliūčių.

               (c)ES ir Jordanija nustatys prioritetus ir dės daugiau pastangų, siekdamos: gerinti verslo aplinką ir pritraukti investicijų, visų pirma tų, kuriomis remiamas perėjimas prie mažai taršios, atsparios ir žiedinės ekonomikos; remti privačiojo sektoriaus našumą ir konkurencingumą ir skatinti verslumą (be kita ko, vykdant teisinę, reguliavimo ir administracinę reformą, įskaitant konkurencijos politiką ir subsidijų kontrolės taisykles, skolinimą įmonėms ir kuo geriau pasinaudojant skaitmenine ir žaliąja pertvarka); kurti tinkamas žinias ir įgūdžius, reikalingus Jordanijos darbo rinkai ir žaliajai, skaitmeninei ir socialinei ekonomikai. Kaip minėta pirmiau, nauja tvarių investicijų iniciatyva galėtų padėti siekti šių tikslų. Be to, ES ir Jordanija bendradarbiaus stiprindamos žiniomis grindžiamus sektorius, kurie yra svarbūs kuriant deramas darbo vietas, visų pirma jaunimui ir moterims, taip pat rems ir įgalins įmones, visų pirma labiausiai nuo COVID-19 pandemijos nukentėjusiuose ekonomikos sektoriuose.

               (d)Dar viena veiksminga socialinės ir ekonominės plėtros skatinimo priemonė – švietimas. Jordanijai, bendradarbiaujant su ES, bus labai svarbu įgyvendinti šį prioritetą, kad jis būtų naudingas visiems Jordanijoje gyvenantiems asmenims ir padėtų įveikti su COVID-19 susijusius sunkumus bei pašalinti mokymosi spragas. ES ir Jordanijos bendradarbiavimas visiems vaikams, jaunimui ir jauniems suaugusiesiems užtikrinant saugų ir kokybišką viešąjį švietimą visais lygmenimis padės užtikrinti, kad visi turėtų galimybę mokytis, kurti savo ateitį ir prisidėti prie ekonomikos augimo ir šalies vystymosi. Ypatingą dėmesį reikia skirti darbo rinkai pritaikytam profesiniam mokymui ir švietimui, taip pat aukštajam mokslui ir mokymuisi visą gyvenimą.

               Dvišaliu pagrindu ir Viduržemio jūros sąjungoje ES ir Jordanija taip pat bendradarbiaus mokslo, technologijų ir inovacijų strategijos srityse, be kita ko, įgyvendindamos veiksmų gaires, skirtas bendrų prioritetų, pavyzdžiui, klimato kaitos, sveikatos ir atsinaujinančiųjų išteklių energijos, klausimui spręsti.

               ES ir Jordanija skatins novatoriškus mokslinius tyrimus ir žiniomis grindžiamus sprendimus bei bendradarbiavimą atsinaujinančiųjų išteklių energijos, energijos vartojimo efektyvumo, suderinto su Jordanijos energetikos sektoriaus strategija (2020–2030 m.), ir tvaraus gamtos išteklių valdymo, be kita ko, tvaraus žemės ūkio praktikos ir tvaraus vandens bei atliekų tvarkymo, įskaitant saugų geriamąjį vandenį, srityse. Jų bendradarbiavimas atitiks Darbotvarkę iki 2030 m. ir Paryžiaus susitarimą, be kita ko, atsižvelgiant į Europos žaliąjį kursą, ir juo bus aktyviau skatinamas perėjimas prie neutralaus poveikio klimatui, atsparios ir žiedinės ekonomikos. Bendradarbiavimas mokslinių tyrimų ir inovacijų srityje bus tęsiamas pagal programą „Europos horizontas“, Partnerystę mokslinių tyrimų ir inovacijų srityje Viduržemio jūros regione (PRIMA) ir Viduržemio jūros sąjungos regioninę mokslinių tyrimų ir inovacijų platformą.

               ES ir Jordanija įsteigs būsimų investicinių projektų nustatymo ir rengimo forumą, atsižvelgdamos į Jordanijos nacionalinius prioritetus ir koordinuodamos veiklą su dvišaliais ir daugiašaliais paramos teikėjais. Be kita ko, ES, koordinuodama veiksmus su kitais paramos teikėjais, sieks remti Jordaniją jai rengiant planus įgyvendinti Akabos ir Amano vandens gėlinimo ir tiekimo (AAWDC) projektą kaip strateginį nacionalinį projektą, kuriuo siekiama sumažinti šalies svarbiausių vandens išteklių trūkumą.

               ES ir Jordanija bendradarbiaus siekdamos užtikrinti energetikos, vandens, maisto, sveikatos ir klimato kaitos prioritetų suderinamumą, skatinti jų įgyvendinimą ir užtikrinti dalyvaujamuosius procesus regioniniu ir tarptautiniu lygmenimis.

               3.Gero valdymo, teisinės valstybės, demokratinės reformos ir pagarbos žmogaus teisėms stiprinimas

               Atsižvelgdamos į tvirtą Jordanijos įsipareigojimą tęsti reformų procesą, kurį skatina Karališkasis politinės sistemos modernizavimo komitetas, ES ir Jordanija toliau bendradarbiaus siekdamos toliau stiprinti demokratinę ir teisingumo sistemą Jordanijoje, teisinę valstybę, lyčių lygybę ir žmogaus teisių bei pagrindinių laisvių apsaugą. ES ir Jordanija rems veiksmus, kuriais siekiama kovoti su visų formų diskriminacija, visais aspektais, susijusiais su veiksminga ir įsitvirtinusia pilietine visuomene, be kita ko, sukurdamos teisinę darbo aplinką ir veiklos erdvę, palankią gyvybingos pilietinės visuomenės vystymuisi.

               Bendradarbiaujant daugiausia dėmesio bus skiriama visapusiškų ir įtraukių reformų įgyvendinimui, toliau stiprinant teisminių institucijų veiksmingumą, efektyvumą ir nepriklausomumą, taip pat vienodas galimybes visiems kreiptis į teismą, laikantis tarptautiniu mastu pripažintų standartų. Tai apims teisminį bendradarbiavimą civilinėse ir baudžiamosiose bylose, skatinant prisijungimą prie atitinkamų tarptautinių konvencijų ir jų įgyvendinimą, taip pat siekiant tarptautinio susitarimo dėl teisminio bendradarbiavimo baudžiamosiose bylose kartu su Eurojustu. Bendradarbiaujant daug dėmesio toliau bus skiriama rinkimų procesui (įskaitant tolesnius veiksmus, susijusius su ES rinkimų stebėjimo ir rinkimų ekspertų misijų rekomendacijomis), paramai lyčių lygybei, įskaitant kovą su smurtu dėl lyties, ir prasmingam moterų ir jaunimo politiniam dalyvavimui, taip pat moterų įgalėjimui politiniame ir viešajame gyvenime. Ekonominės, socialinės ir kultūrinės teisės, pilietinis ugdymas, politinių partijų sistemos ir Parlamento priežiūros bei teisėkūros vaidmens stiprinimas, vietos ir nacionalinės politikos sąsajos, prasmingas socialinis dialogas, decentralizacijos procesas, pliuralistinė ir nepriklausoma žiniasklaida, skaidrumas, įskaitant finansinį skaidrumą, taip pat atskaitomybė ir kova su korupcija bus ES ir Jordanijos bendradarbiavimo dalis.

               ES ir Jordanija toliau palaikys reguliarų dialogą demokratijos ir gero valdymo, teisingumo, teisinės valstybės ir žmogaus teisių klausimais. Dialogas bus grindžiamas Jordanijos tarptautiniais, regioniniais ir nacionaliniais laimėjimais ir įsipareigojimais. Abi Šalys paprašys pilietinės visuomenės pateikti savo nuomonę.

               Kalbant konkrečiai apie žmogaus teises, vykdant reguliarų dialogą, be kita ko, bus aptariami šie klausimai: visų formų saviraiškos laisvė, asociacijų laisvė, įskaitant pilietinės visuomenės ir socialinių partnerių, pavyzdžiui, profesinių sąjungų ir prekybos rūmų, darbo aplinką, moterų teisės ir moterų įgalėjimas politiniame, ekonominiame ir viešajame gyvenime, taip pat vaiko teisės. Atskaitingas, skaidrus, efektyvus ir įtraukus viešasis administravimas yra labai svarbus siekiant įgyvendinti šiuos tikslus ir toliau skatinti bei stiprinti Jordanijos demokratiją ir gerą valdymą, taip pat kovoti su sukčiavimu ir korupcija, be kita ko, veiksmingai ir efektyviai bendradarbiaujant su Europos kovos su sukčiavimu tarnyba ir Europos prokuratūra.

               Palaikant dialogą bus tinkamai atsižvelgiama į Jordanijos daugiašaliu lygmeniu prisiimtus įsipareigojimus. Bus aptariamos ir ekonominės, socialinės bei kultūrinės teisės, pavyzdžiui, švietimo ir darbo srityse. Dialogas visų pirma bus susijęs su sritimis, nurodytomis partnerystės prioritetuose.

               Siekdama užtikrinti aukštą asmens duomenų apsaugos lygį, ES toliau skatins tolesnį perėjimą prie ES ir tarptautinių duomenų apsaugos standartų. Jordanija turėtų imtis tolesnių praktinių veiksmų, kad užtikrintų pagarbą teisėms į privatų gyvenimą ir asmens duomenų apsaugą viešajame ir privačiajame sektoriuose, įskaitant teisėsaugos ir baudžiamosios teisenos sritis.

               Reagavimas į krizę Sirijoje

               ES ir Jordanija toliau bendradarbiaus siekdamos rasti ilgalaikius ir tvarius su krize Sirijoje susijusius sprendimus pagal 2015 m. JT Saugumo Tarybos rezoliuciją 2254, kad būtų sudarytos sąlygos savanoriškam, saugiam ir oriam pabėgėlių grįžimui. Jos toliau dės pastangas, kad pabėgėliams ir pažeidžiamoms priimančiosioms bendruomenėms būtų suteikta galimybė naudotis apsauga, pragyvenimo šaltiniais ir paslaugomis, be kita ko, taikydamos šias priemones:

               –toliau sudarydamos palankesnes sąlygas pabėgėlių administraciniam statusui ir užtikrindamos veiksmingą apsaugą, galimybę naudotis pagrindinėmis paslaugomis ir pagarbą jų pagrindinėms žmogaus ir juridinėms teisėms;

               –suteikdamos daugiau galimybių naudotis pagrindinėmis paslaugomis, įskaitant socialinę paramą, nuotekų valymo paslaugas, sveikatos priežiūrą, įskaitant psichikos sveikatą ir psichosocialinę paramą, taip pat formalųjį ir neformalųjį švietimą, ir gerindamos jų kokybę;

               –didindamos jų pragyvenimo šaltinius ir savarankiškumą, šiuo tikslu suteikdamos galimybių prisidėti prie Jordanijos ekonominės plėtros, be kita ko: tobulindamos verslo aplinką ir didindamos našumą bei gerindamos darbo rinkos sąlygas; remdamos politikos priemones, kuriomis siekiama derinti įgūdžių pasiūlą su darbo rinkos poreikiais; sudarydamos palankesnes sąlygas naudotis švietimo ir mokymo paslaugomis; gerindamos ir plėsdamos galimybes įsidarbinti, be kita ko, suteikdamos paramą verslui namuose ir darbo leidimams; stiprindamos moterų ir jaunimo ekonominį įgalėjimą ir dalyvavimą;

               –skatindamos eksportą į ES rinką, be kita ko, veiksmingai įgyvendindamos Jordanijai skirtą kilmės taisyklių sistemą, kad būtų skatinamos investicijos ir darbo vietų kūrimas tiek jordaniečiams, tiek Sirijos pabėgėliams.

               Dialogo ir tarpusavio bendradarbiavimo mechanizmai

               Bendra ES ir Jordanijos santykių sistema nustatyta 2002 m. įsigaliojusiu Asociacijos susitarimu ir 2010 m. Jordanijai suteiktu aukštesnio lygio partnerystės statusu. Asociacijos susitarimo įgyvendinimas sėkmingai racionalizuotas sujungiant pakomitečius į kelis teminius dialogus pagal partnerystės prioritetus ir papildant politinius dialogus.

               Atsižvelgiant į Viduržemio jūros regiono darbotvarkės peržiūrą ir Tarybos išvadas, 2024 m. taip pat numatyta atlikti laikotarpio vidurio peržiūrą, siekiant įvertinti partnerystės prioritetų, dėl kurių tarpusavyje susitars ES ir Jordanija, poveikį ir prireikus juos pritaikyti.

               Be to, siekiant remti ES paramos teikimą reaguojant į Sirijos pabėgėlių krizę, bus reguliariai peržiūrimi atitinkami tarpusavio įsipareigojimai pagal šiuos prioritetus, atsižvelgiant į ES ir Jordanijos dvišalį bendradarbiavimą, taip pat kituose atitinkamuose dialoguose ir susitikimuose bei vykdant tolesnius veiksmus, susijusius su Briuselio konferencijomis.

               Laikydamasi didesnės atsakomybės už Europos kaimynystės politiką principo, ES, glaudžiai bendradarbiaudama su valstybėmis narėmis, dalyvaus koordinuojant mechanizmus su Jordanijos vyriausybe centriniu ir vietos lygmenimis bei su partneriais, pavyzdžiui, pilietine visuomene ir privačiuoju sektoriumi.

               Siekdama partnerystės prioritetuose išdėstytų užmojų, ES yra įsipareigojusi toliau teikti finansinę paramą ir bendradarbiauti su tarptautine bendruomene remiant Jordaniją, o Jordanija įsipareigoja toliau įgyvendinti savo reformų darbotvarkę. Ši darbotvarkė bus labai svarbi siekiant sudaryti sąlygas bendrai partnerystės sėkmei.

                     (1)

                        2020 m. gruodžio 11 d. EUCO Nr. 22/20

                     (2)

                        JOIN(2021) 2 final.

                     (3)

                        https://data.consilium.europa.eu/doc/document/ST-7931-2021-INIT/lt/pdf.

                     (4)

                        SWD(2021) 23 final.

                     (5)

                  https://ec.europa.eu/home-affairs/sites/default/files/what-is-new/news/news/docs/20141009_joint_declaration_establishing_the_eu-jordan_mobility_partnership_en.pdf
                  .

                     (6)

                        COM(2021) 66 final, 2021 02 18.

                     (7)

                        COM(2020) 609 final, 2020 09 23.


               EUROPOS KOMISIJA
            Briuselis, 2022 04 20
            COM(2022) 169 final
            2022/0113(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo I priedo (Veterinarijos ir fitosanitarijos klausimai) dalinio pakeitimo
            (Tekstas svarbus EEE)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi EEE jungtiniame komitete, dėl numatomo priimti Jungtinio komiteto sprendimo, kuriuo iš dalies keičiamas EEE susitarimo I priedas (Veterinarijos ir fitosanitarijos klausimai)

               2.Pasiūlymo aplinkybės

               2.1.EEE susitarimas

               Europos ekonominės erdvės susitarimu (toliau – EEE susitarimas) EEE piliečiams ir ekonominės veiklos vykdytojams vidaus rinkoje užtikrinamos vienodos teisės ir pareigos. Juo numatyta keturias laisves reglamentuojančius ES teisės aktus taikyti visose 30 EEE valstybių, t. y. ES valstybėse narėse, Norvegijoje, Islandijoje ir Lichtenšteine. Be to, EEE susitarimu numatomas bendradarbiavimas kitose svarbiose srityse, pavyzdžiui, mokslinių tyrimų ir plėtros, švietimo, socialinės politikos, aplinkos, vartotojų apsaugos, turizmo ir kultūros srityse, kurios bendrai vadinamos gretutinės ir horizontaliosios politikos sritimis. Susitarimas įsigaliojo 1994 m. sausio 1 d. Europos Sąjunga ir jos valstybės narės yra Susitarimo šalis.

               2.2.EEE jungtinis komitetas

               Už EEE susitarimo valdymą atsako EEE jungtinis komitetas. Tai forumas, kuriame keičiamasi nuomonėmis, susijusiomis su EEE susitarimo veikimu. Jo sprendimai priimami bendru sutarimu ir Susitarimo šalims yra privalomi. Atsakomybė už EEE klausimų koordinavimą ES tenka Europos Komisijos generaliniam sekretoriatui.

               2.3.Numatomas EEE jungtinio komiteto aktas

               EEE jungtinis komitetas turėtų priimti sprendimą (toliau – numatomas aktas) dėl EEE susitarimo I priedo (Veterinarijos ir fitosanitarijos klausimai) dalinio pakeitimo.

               Numatomo akto tikslas yra į EEE susitarimą įtraukti Komisijos įgyvendinimo sprendimą (ES) 2019/300, kuriuo nustatomas maisto ir pašarų saugos krizių valdymo bendrasis planas
                  1
               .

               Pagal EEE susitarimo 103 ir 104 straipsnius numatomas aktas taps privalomas Susitarimo šalims.

               3.Pozicija, kurios turi būti laikomasi Sąjungos vardu

               Komisija teikia EEE jungtinio komiteto sprendimo projektą, kad Taryba jį priimtų kaip Sąjungos poziciją. Priimta pozicija turėtų būti artimiausiu metu pristatyta EEE jungtiniame komitete.

               Pridedamu EEE jungtinio komiteto sprendimu nustatomos EEE narėmis esančių ELPA valstybių dalyvavimo Sąjungos valdymo organo veikloje teisės, todėl juo viršijama tai, ką galima laikyti vien tik Tarybos reglamente (EB) Nr. 2894/94 nurodytomis techninėmis adaptacijomis. Todėl Taryba turi nustatyti Sąjungos poziciją.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  2
               .

               4.1.2.Taikymas aptariamuoju atveju

               EEE jungtinis komitetas yra susitarimu, būtent EEE susitarimu, įsteigtas organas. Aktas, kurį turi priimti EEE jungtinis komitetas, yra teisinę galią turintis aktas. Vadovaujantis EEE susitarimo 103 ir 104 straipsniais, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis kartu su Tarybos reglamento (EB) Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį ir Tarybos reglamento (EB) Nr. 2894/94 1 straipsnio 3 dalį materialinis teisinis pagrindas visų pirma priklauso nuo ES teisės akto, kuris turi būti įtrauktas į EEE susitarimą, materialinio teisinio pagrindo.

               Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su maisto sauga. Todėl siūlomo sprendimo materialinis teisinis pagrindas – Sutarties dėl Europos Sąjungos veikimo 114 straipsnis.

               4.3.Išvada

               Siūlomo sprendimo teisinis pagrindas turėtų būti SESV 114 straipsnis kartu su 218 straipsnio 9 dalimi ir Tarybos reglamento (EB) Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               5.Numatomo akto skelbimas

               EEE jungtinio komiteto aktu bus iš dalies pakeistas EEE susitarimo I priedas (Veterinarijos ir fitosanitarijos klausimai), todėl priimtą aktą tikslinga paskelbti Europos Sąjungos oficialiajame leidinyje.

               2022/0113 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo I priedo (Veterinarijos ir fitosanitarijos klausimai) dalinio pakeitimo

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos
                  3
               , ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)Europos ekonominės erdvės susitarimas
                  4
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį, EEE jungtinis komitetas gali nuspręsti iš dalies pakeisti, inter alia, EEE susitarimo I priedą, kuriame yra nuostatų dėl veterinarijos ir fitosanitarijos klausimų;

               (3)į EEE susitarimą turi būti įtrauktas 2019 m. vasario 19 d. Komisijos įgyvendinimo sprendimas (ES) 2019/300
                  5
               ;

               (4)EEE susitarimo I priedas (Veterinarijos ir fitosanitarijos klausimai) turėtų būti atitinkamai iš dalies pakeistas;

               (5)todėl Sąjungos pozicija EEE jungtiniame komitete turėtų būti grindžiama šio sprendimo priede išdėstytu EEE jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete, dėl EEE susitarimo I priedo (Veterinarijos ir fitosanitarijos klausimai) dalinio pakeitimo grindžiama prie šio sprendimo pridedamu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        2019 m. vasario 19 d. Komisijos įgyvendinimo sprendimas (ES) 2019/300, kuriuo nustatomas maisto ir pašarų saugos krizių valdymo bendrasis planas (OL L 50, 2019 2 21, p. 55).

                     (2)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (3)

                        OL L 305, 1994 11 30, p. 6.

                     (4)

                        OL L 1, 1994 1 3, p. 3.

                     (5)

                        2019 m. vasario 19 d. Komisijos įgyvendinimo sprendimas (ES) 2019/300, kuriuo nustatomas maisto ir pašarų saugos krizių valdymo bendrasis planas (OL L 50, 2019 2 21, p. 55).

    ---documentbreak---

               EUROPOS KOMISIJA
            Briuselis, 2022 04 20
            COM(2022) 169 final

            PRIEDAS
            prie
            Pasiūlymo dėl TARYBOS SPRENDIMO
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo I priedo (Veterinarijos ir fitosanitarijos klausimai) dalinio pakeitimo

               PRIEDAS

               PROJEKTAS

               EEE JUNGTINIO KOMITETO SPRENDIMAS

               Nr. [...]

               […]

               kuriuo iš dalies keičiamas EEE susitarimo I priedas (Veterinarijos ir fitosanitarijos klausimai)

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,

               kadangi:

               (1)į EEE susitarimą turėtų būti įtrauktas 2019 m. vasario 19 d. Komisijos įgyvendinimo sprendimas (ES) 2019/300, kuriuo nustatomas maisto ir pašarų saugos krizių valdymo bendrasis planas
                  1
               ;

               (2)Įgyvendinimo sprendimu (ES) 2019/300 panaikinamas į EEE susitarimą įtrauktas Komisijos sprendimas 2004/478/EB, todėl jis turi būti iš EEE susitarimo išbrauktas;

               (3)šis sprendimas yra susijęs su teisės aktais dėl veterinarijos klausimų ir pašarų. Teisės aktai dėl veterinarijos klausimų ir pašarų netaikomi Lichtenšteinui tol, kol jam taikomas Susitarimas tarp Europos bendrijos ir Šveicarijos Konfederacijos dėl prekybos žemės ūkio produktais, kaip nustatyta EEE susitarimo I priedo sektorinėse adaptacijose. Todėl šis sprendimas Lichtenšteinui netaikomas;

               (4)todėl EEE susitarimo I priedas turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

               1 straipsnis

               EEE susitarimo I priedas iš dalies keičiamas taip:

               1.I skyriaus 7.2 dalyje po 59 punkto (Komisijos įgyvendinimo sprendimas 2013/503/ES) įterpiamas šis punktas:

               „60.32019 D 0300: 2019 m. vasario 19 d. Komisijos įgyvendinimo sprendimas (ES) 2019/300, kuriuo nustatomas maisto ir pašarų saugos krizių valdymo bendrasis planas (OL L 50, 2019 2 21, p. 55).

               Sprendimo nuostatos šio Susitarimo tikslais pritaikomos taip:

               Jei Komisija nustato Reglamento (EB) Nr. 178/2002 56 straipsnio 1 dalyje nurodytą padėtį, tiesiogiai susijusią su ELPA valstybe, ir pagal Reglamento (EB) Nr. 178/2002 56 straipsnio 2 dalį įkuria krizių valdymo grupę, šios grupės veikloje dalyvauja tiesiogiai susijusios ELPA valstybės paskirtas (-i) krizės koordinatorius (-iai) ir ELPA priežiūros institucijos paskirtas krizės koordinatorius.“

               2.II skyriuje po 47a punkto (Komisijos reglamentas (ES) Nr. 16/2011) įterpiamas šis punktas:

               „47b.  32019 D 0300: 2019 m. vasario 19 d. Komisijos įgyvendinimo sprendimas (ES) 2019/300, kuriuo nustatomas maisto ir pašarų saugos krizių valdymo bendrasis planas (OL L 50, 2019 2 21, p. 55).

               Sprendimo nuostatos šio Susitarimo tikslais pritaikomos taip:

               Jei Komisija nustato Reglamento (EB) Nr. 178/2002 56 straipsnio 1 dalyje nurodytą padėtį, tiesiogiai susijusią su ELPA valstybe, ir pagal Reglamento (EB) Nr. 178/2002 56 straipsnio 2 dalį įkuria krizių valdymo grupę, šios grupės veikloje dalyvauja tiesiogiai susijusios ELPA valstybės paskirtas (-i) krizės koordinatorius (-iai) ir ELPA priežiūros institucijos paskirtas krizės koordinatorius.“

               3.I skyriaus 7.2 dalies 31 punkto (Komisijos sprendimas 2004/478/EB) ir II skyriaus 43 punkto (Komisijos sprendimas 2004/478/EB) tekstas išbraukiamas.

               2 straipsnis

               Europos Sąjungos oficialiojo leidinio EEE priede skelbtinas Įgyvendinimo sprendimo (ES) 2019/300 tekstas islandų ir norvegų kalbomis yra autentiškas.

               3 straipsnis

               Šis sprendimas įsigalioja […], jei pateikti visi pranešimai pagal EEE susitarimo 103 straipsnio 1 dalį
                  2*.

               4 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje […].

                  EEE jungtinio komiteto vardu

                  Pirmininkas

                  […]

                  EEE jungtinio komiteto sekretoriai

                     […]

                     (1)

                        OL L 50, 2019 2 21, p. 55.

                     (2)
                  *
                        [Konstitucinių reikalavimų nenurodyta.] [Konstituciniai reikalavimai nurodyti.]